ŽUPNIJSKA KARITAS ŠKOFLJICA

Spoštovani gospod župnik, spoštovani tajnik in člani Župnijske karitas Rovte!

Dovolite mi, da Vam ob Vašem praznovanju posredujem to pismo. Bolezen mi je preprečila, da bi osebno prisostvovala slovesnemu bogoslužju, pregledu minulega dela in prijateljskem druženju.

Še posebno mi je žal zaradi tega, saj sta naši župnijski karitas že dolga leta povezani. V naših srečanjih se duhovno bogatimo, izmenjujemo izkušnje na karitativnem področju in krepimo vezi naše povezanosti.

V minulih desetletjih smo odkrili našo poklicanost in srečo. Mnogi si ne vedo odgovoriti, kaj je to. Za vse nas pa je to pot za Kristusom. To so naše roke, ki mu jih podajamo za uresničevanje njegove ljubezni in zapovedi »Ljubite se med seboj, kakor sem vas jaz ljubil«. Naše poslanstvo in delo je uspešno, ko se naše srce razveseli ob pogovoru ali daru, ki ga namenjamo preizkušenim bratom in sestram.

Na svoji življenjski poti srečujemo ljudi, ki z upajočim obrazom čakajo na prijazno besedo in nasmeh. Želijo si, da ne bi šli mimo. Vsak izmed nas živi v takem pričakovanju. Nikoli nismo sami sebi zadostni, vedno so nam potrebni drugi, vedno nam je potreben On – nebeški Oče. Samo drugi nam lahko napolnijo praznino v srcu, neizpolnjeno hrepenenje v duhu. Zato prosimo Očeta, da nam da moči, da bomo znali sprejeti to neizpolnjenost, ki nas dela berača pred njim in pred drugimi ljudmi. Naj v tem ne doživljamo ponižanja, ampak edino pot svetosti, ki vodi v polnost Njegove ljubezni in ljudi spreminja v brate in sestre med seboj.

Ob Vašem praznovanju prejmite mojo željo, da bo Vaše delo na karitativnem področju polno ljubezni in upanja, ki bo povezovalo bolne in zdrave, stare in mlade ter napolnilo praznino v srcih soljudi in hrepenenje v njihovih dušah.

V upanju na uresničitev tega Vam ob 20-letnici delovanja iskreno čestitam in želim tudi v prihodnje vse dobro. Jutrišnji dan bom v mislih in molitvi z vami.

Bog z vami!

Tajnica ŽK Škofljica Marija Kraškovic